
Parlamentul  României

Camera  Deputaţilor

Comisia pentru Sănătate şi Familie         Nr.4c-8/23 /11 februarie 2014 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative pentru completarea Legii nr.95/2006 privind reforma în domeniul sănătăţii     (Plx511/2013), trimisă Comisiei pentru sănătate şi familie spre dezbatere,  în fond, cu adresa nr. Plx 511/2013 din 18 noiembrie 2013.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

RODICA NASSAR

Parlamentul  României

Camera  Deputaţilor
Comisia pentru Sănătate şi Familie      Nr.4c-8/23 /11 februarie 2014
R A P O R T  

asupra propunerii legislative pentru completarea Legii nr.95/2006 privind reforma în domeniul sănătăţii

 (Plx 511/2013)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, în fond, cu propunerea legislativă pentru completarea Legii nr.95/2006 privind reforma în domeniul sănătăţii, trimisă cu adresa  nr. Plx 511/2013 din 18 noiembrie 2013.

Senatul, în calitate de primă Cameră sesizată, a respins propunerea legislativă în şedinţa din 11 noiembrie 2013. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

La întocmirea prezentului raport Comisia a avut în vedere :

· avizul favorabil al Consiliului Legislativ (nr.683 din 4.07.2013) , cu observaţii şi propuneri;

· avizul negativ al Consiliului Economic şi Social (nr.1964 din 21.06.2013);

· avizul negativ al Comisiei juridice, de disciplină şi imunităţi ( nr.Plx 511 din 9.12.2013);

· punctul de vedere negativ al Ministerului Sănătăţii (nr.EN6421 din 22.08.2013).

Propunerea legislativă are ca obiect de reglementare completarea Legii nr.95/2006 privind reforma în domeniul sănătăţii, cu modificările şi  completările ulterioare, în scopul constituirii unui fond de compensare destinat pacienţilor prejudiciaţi, prevăzuţi la art.643 alin.(2) lit.a) şi b).
Membrii Comisiei au examinat propunerea legislativă, în şedinţa din 11 februarie 2014. La lucrările comisiei au fost prezenţi 17 deputaţi din totalul de 17 membri.

La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, subsecretar de stat în cadrul Ministerului Sănătăţii. 

În raport de obiectul şi conţinutul său, proiectul de lege face parte din categoria legilor ordinare.
            În urma dezbaterilor, Comisia pentru sănătate şi familie a  hotărât, cu majoritate de voturi, să propună plenului Camerei Deputaţilor, respingerea propunerii legislative pentru completarea Legii nr.95/2006 privind reforma în domeniul sănătăţii,  din următoarele considerente:

- propunerea legislativă nu are la bază o analiză statistică a cazurilor consemnate care să determine promovarea acesteia şi nicio fundamentare financiară care să prevadă şi efectele constituirii fondului de compensare;
- constituirea fondului de compensare în cotă de 20% din veniturile proprii ale spitalelor pentru eventuale despăgubiri ale pacienţilor prejudiciaţi, în cazurile în care nu este vorba de malpraxis, poate conduce la blocarea unui procent destul de însemnat din veniturile proprii ale spitalelor;
- de asemenea, pot exista cazuri în care acest fond să nu fie utilizat datorită faptului că nu există pacienţi prejudiciaţi, precum şi cazuri în care eventualele evenimente conflictuale se soluţionează pe cale amiabilă. Prin urmare, nu rezultă dacă sumele rămase neutilizate la finele anului, privind fondul de compensare destinat pacienţilor prejudiciaţi pentru cazurile în care nu există malpraxis, pot fi utilizate cu aceeaşi destinaţie în anul următor.
          PREŞEDINTE,                                                 SECRETAR,

        RODICA NASSAR                                         FLORIN BUICU

                                                                                                           Marinescu Gheorghe - Şef birou

                                                                                                               Întocmit, 

                                                                                                            Spînu Livia – Consilier parlamentar

